钦定古今图书集成/明伦汇编/官常典/第711卷 > 魏浚
## 钦定古今图书集成/明伦汇编/官常典/第711卷 > 魏浚

按《晋书》本传，“浚，东郡东阿人也。寓居关中。初为雍州
小史，河间王颙败乱之后，以为武威将军。后为度支
校尉，有干用。永嘉末，与流人数百家东保河阴之硖
石。时京邑荒俭，浚劫掠得谷麦，献之怀帝。帝以为扬
威将军、平阳太守，度支如故。以乱不之官。及洛阳陷，
屯于洛北石梁坞，抚养遗众，渐修军器。其附贼者，皆”
先解喻，说大晋运数灵长，行已建立，归之者甚众。其
有恃远不从命者，遣将讨之，服从而已，不加侵暴。于
是远近感悦，襁负至者甚众。刘琨承制，假浚河南尹。
时太尉荀藩建行台在密县，浚诣藩谘谋军事。藩甚
悦，要李矩同会。矩将夜赴之，矩官属以浚不可信，不
宜夜往。矩曰：“忠臣同心，将何疑乎！”及会客主尽欢，浚
因与矩相结而去。刘曜忌浚得众，率众军围之。刘演、
郭默遣军来救，曜分兵逆于河北，乃伏兵深隐处以
邀演。默军大破之，尽掳演等骑。浚夜遁走，为曜所得，
遂死之。追赠平西将军，族子该领其众。